Die wêreld in foto’s – 6 Januarie 2020Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. ŉ Roubeklaer met ŉ foto van die Iranse genl. Qassem Soleimani op pad terug ná ŉ begrafnisseremonie vir hom en sy kamerade in Tehran, Iran. Soleimani en nog sewe ander is Vrydag in ŉ Amerikaanse hommeltuigaanval in Irak vermoor. Agter die vrou is ŉ satiriese tekening van die Amerikaanse vlag wat op die muur geverf is. (Foto: Vahid Salemi, AP) ŉ Student van die universiteit van Jadavpur neem singend deel aan ŉ protesoptog teen Sondag se aanranding deur gemaskerde aanvallers by die Jawaharlal Nehru-universiteit in Nieu-Delhi, in Kolkata, Indië. Gemaskerde aanvallers het studente en onderwysers met stokke op die kampus aangeval en in die proses meer as 20 mense beseer. Lede van die opposisie probeer die aanval met die regering verbind. (Foto: Bikas Das, AP) Rafael Nadal van Spanje in aksie tydens die stryd om die ATP-beker in Perth, Australië, in ŉ wedstryd teen Pablo Cuevas van Uruguay (Foto: Trevor Collens, AP) ŉ Kind agter die stuur van ŉ model van die legendariese T-34-tenk uit die Sowjet-era by die Tankodrom-kinderavontuurpark in die Sokolniki-park in Moskou, Rusland. (Foto: Alexander Zemlianichenko, AP) Geestelikes berei voor vir die besoek van die Grieks-Ortodokse patriarg van Jerusalem, Theophilos III, aan die Kerk van die Geboorte in Israel. Die kerk is gebou bo-op die terrein waar Jesus Christus glo gebore is. Theophilus is op pad na die Wesoewer om Kersfees volgens die Oosters-Ortodokse kalender in Bethlehem te vier. (Foto: Majdi Mohammed, AP)